ทุ่ม1.5พันล้านกยน.เน้นจัดซื้อ
กยน. เร่งแผนเผชิญเหตุฯ 1,500 ล้านบาท จี้เร่งซื้อเครื่องสูบน้ำรถบรรทุก รับมือน้ำท่วม พ.ค.นี้
14 ก.พ. 2555

กยน. เร่งแผนเผชิญเหตุฯ 1,500 ล้านบาท จี้เร่งซื้อเครื่องสูบน้ำรถบรรทุก รับมือน้ำท่วม พ.ค.นี้ 
นายวิเชียร ชวลิต เลขานุการคณะกรรมการยุทธศาสตร์เพื่อวางระบบการบริหารจัดการทรัพยากรน้ำ (กยน.) เปิดเผยว่า กยน.และสำนักงบประมาณอนุมัติจัดสรรงบเพื่อดำเนินการตามแผนเผชิญเหตุเฉพาะพื้นที่วงเงิน 1,549 ล้านบาทแล้ว จึงขอให้หน่วยงานที่ได้รับจัดสรรงบเร่งจัดซื้อจัดจ้างโดยเร็ว
แผนเผชิญเหตุเฉพาะพื้นที่เน้นการจัดซื้อจัดจ้างของกรมทรัพยากรน้ำ การจัดหาเครื่องสูบน้ำขนาด 12 นิ้ว ขับเคลื่อนด้วยเครื่องยนต์ดีเซล 400 เครื่อง 460 ล้านบาท เครื่องสูบน้ำไฮดรอลิกขนาด 30 นิ้ว พร้อม รถบรรทุก 24 เครื่อง 288 ล้านบาท จัดหารถบรรทุก 10 ล้อ ติดตั้งเครนจำนวน 16 คัน เพื่อการขนย้ายเครื่องสูบน้ำ และรถบรรทุก 6 ล้อ จำนวน 16 คัน เพื่อการขนย้ายเครื่องสูบน้ำ
จัดซื้อรถขุดตักไฮดรอลิก 200 แรงม้าแบบแขนตักยาว 20 คัน วงเงิน 146 ล้านบาท รถขุดตักไฮดรอลิก 200 แรงม้า 20 คัน วงเงิน 114 ล้านบาท รถบรรทุกลากจูงรถขุดตัก 12 คัน วงเงิน 120 ล้านบาท 
ขณะที่กองทัพเรือได้รับมอบหมายให้จัดหาเครื่องผลักดันน้ำขนาด 0.1 ล้านลูกบาศก์เมตรต่อวัน 100 เครื่อง จัดหาอุปกรณ์เครื่องมือสื่อสารวงเงิน 47.52 ล้านบาท ฝึกอบรมซักซ้อมภาคสนามเพื่อช่วยเหลือผู้ได้รับผลกระทบจากน้ำท่วม 21.60 ล้านบาท การจัดซื้อจัดจ้างเครื่องมือและอุปกรณ์ดังกล่าว ต้องจัดหาให้แล้วเสร็จก่อนเดือน พ.ค.นี้